
כללי המועצה לענף הלול (מכסות לייצור פטמים לשיווק בשנת 2002) (תיקון), התשס"ב-2002


היו"ר אברהם פורז:

	שלום לכולם. אני פותח את הדיון. על סדר היום כללי המועצה לענף הלול  (מכסות לייצור פטמים).

יצחק טובלי:

	אסביר את הבקשה: מהחטיבה להתיישבות ביקשו להשקיע בלולים ביישובים שמעבר לקו הירוק. יש לשר סמכות מעבר לקו הירוק. 

היו"ר אברהם פורז:

	מכוח מה הסמכות? האם חוק המועצה לענף הלול חל מחוץ לתחומי ישראל? אפשר לאשר את הכללים כפוף לכך שתהיה בדיקה משפטית כזאת. 

לאה ורון:

	אני חושבת שנעשתה בדיקה כזאת. כרגע מצטרפת לדיון סגנית היועץ המשפטי של משרד החקלאות. 

היו"ר אברהם פורז:

	מדובר בתוספת של מכסה? איך ייתכן שיש תוספת של מכסה כשטוענים שכל המכסות מלאות? כשאני מבקש בקשה בעניין הביצים אומרים שאין מכסות. 

יצחק טובלי:

	יש הבדל בין ביצים לבין פטם. בפטם ההקפדה וההגבלות פחותות.

היו"ר אברהם פורז:

	זוהי הגדלת הכמות הטוטלית? היא באה על חשבון מישהו אחר? 

יצחק טובלי:

	זוהי הגדלה של המגדלים הזכאים לגדל. היא איננה על חשבון מישהו אחר. 

היו"ר אברהם פורז:

	אם מגדילים כאן, מקטינים למישהו אחר? 

יצחק טובלי:

	השוק יעשה זאת, לא אנחנו. מכסות הפטמים הן מתחת לייצור בפועל. במכסות הפטמים יש אישור לגדל מעל המכסה. יש מכסות בסיסיות בסדר גודל של 200,000 טון ויש ייצור של 300,000 טון. המכסות של 180,000 טון אינן מחולקות ואינן מנוצלות לגמרי. חלקן איננו מנוצל. המכסות הללו, שאינן מנוצלות או שנפדו על-ידי הממשלה, יחולקו למגדלים נוספים, והם יהיו רשאים לגדל פטם. 


היו"ר אברהם פורז:

	הממשלה איננה קונה מכסות בפטם, נכון?

יצחק טובלי:

	כרגע לא. בעבר הממשלה קנתה מכסות. 

אתי בנדלר:

	לעניין סמכות השר: ביקשתי מעו"ד סגן-כהן לבדוק את הנושא, והיא סקרה את העניין. 

מיכל סגן-כהן:

	לכאורה מחוץ לקו הירוק אין סמכות לקבוע שלא יגדלו פטם. אבל לפי חוק המועצה הסמכות היא לקבוע מכסות ייצור ושיווק. 

היו"ר אברהם פורז:

	כלומר בלי מכסות אפשר לייצר אך לא לשווק. האם אפשר לשווק את הפטם לתושבי האזור?

מיכל סגן-כהן:

	לתושבי האזור המגדלים יכולים לשווק ללא מכסה. בתחומי ישראל הם לא יוכלו לשווק במצב כזה.

אתי בנדלר:

	כך גם מגדלים אחרים שאינם יישובים ביו"ש. 

מיכל סגן-כהן:

	אגב, פקודת מחלות בעלי חיים וחוק החקיקה הווטרינרית חלים על אזורים אלה מכוח העובדה שהחילו על היישובים הישראליים ביו"ש חוקים אלה. 

היו"ר אברהם פורז:

	מי יכול להיפגע מהגדלת המכסה? 

יצחק טובלי:

	איש לא ייפגע מההגדלה.

היו"ר אברהם פורז:

	אם כן לא נותר אלא לאשר את התקנות. אני מודה למוזמנים על השתתפותם. 

	הישיבה ננעלה בשעה 11:25. 






